— תהום להיאחז בה —

בתאל קולמן

לכבוד חג הספר העברי, ומתוך רצון לעודד יצירה עברית חדשה, בחרנו בספרייה הלאומית לחשוף בפניכם עשרה יוצרים בעלי קול ייחודי, שפרסמו ספר ביכורים השנה. אנחנו מזמינים אתכם להכיר את היוצרים המוכשרים ולהציץ פנימה, אל דפי הספרים החדשים. קריאה מהנה.

© תשע“ו 2015 בתאל קולמן

© תשע“ו 2015 מוסד ביאליק, ירושלים

הפקת ספר דיגיטלי: Helicon Books

השעה היפה

שֶׁקֶט מְעַפְעֵף בְּוִילוֹנוֹת הַבַּיִת,

אֲנַחְנוּ נִמְתָּחִים מִנְּקֻדַּת הַזְּרִיחָה

אֶל אֹפֶק שֻׁלְחַן הַמִּטְבָּח.

בִּשְׁעַת בֵּין עַרְבַּיִם רַכָּה -

אוֹר מְפַשְׁפֵּשׁ בְּכִיסֵינוּ, בּוֹדֵק אַחֲרֵינוּ

כַּמָּה אֲנַחְנוּ קְרוֹבִים לַדְּבָרִים עַצְמָם.

הַשָּׁעָה עוֹדֶנָּה יָפָה.

יְלָדִים בְּמִשְׂחָק אַחֲרוֹן עַל שְׁבִילֵי הֶחָצָץ נִמְשָׁחִים זָהָב,

הַשֶּׁמֶשׁ מַפְנָה אֶת גַּבָּהּ, מְקַפֶּלֶת קַרְנַיִם אַחֲרוֹנוֹת

אֶל בִּטְנָהּ וְשָׁבָה בְּדַרְכָּהּ הַמְּפֻתֶּלֶת לַמִּזְרָח.

וַאֲנִי כְּבָר מְגִיפָה אֶת הַיּוֹמְיוֹם,

פְּשׁוּטָה כְּמוֹ כִּכַּר לֶחֶם שְׁחֹרָה

פּוֹשֶׁטֶת אֶת שִׂמְלַת הַכֻּתְנָה הַדַּקָּה,

מַשְׁלִיכָה אָבָק שֶׁדָּבַק

אֶל סַל הַכְּבִיסָה.

אֲנִי מְשַׂרְטֶטֶת לַמַּיִם הַזּוֹרְמִים נְקֻדּוֹת אֲחִיזָה בַּגּוּף הַלָּבָן.

מַסְבִּירָה אֵיךְ וְהֵיכָן אוֹהֶבֶת שֶׁנּוֹגְעִים בִּי -

בַּשָּׁעָה הַיָּפָה בָּהּ גַּבִּי מֻפְנֶה אֶל הָעוֹלָם.

סוד העיבּוּר

מָחָר יָכוֹל לָלֶדֶת מֵחֵיקוֹ הַחַם פְּנִינִים וְכוֹכָבִים.

גַּלֵי הַשֶּׁקֶט נַעֲשִׂים סְמִיכִים וּרְטֻבִּים כִּשְׂפַת לִוְיְתָנִים כְּחֻלִּים,

גְּעִיַּת מֶרְחַקִּים נִלְכֶּדֶת בְּאָזְנֵיהֶם שֶׁל דּוֹבְרֵי שְׂפַת

הַיָּם. יַבֶּשֶׁת מוֹרִיקָה וּמַה

יְּהֵא עָלֵינוּ?

אֲנִי סוֹפֵר לְמִנְיַן הַחַמָּה

אַתְּ בְּמִנְיַן הַלְּבָנָה.

חַיִּים שְׁלֵמִים יְכוֹלִים לַעֲבֹר מֵעַל רָאשֵׁינוּ,

חַיִּים שְׁלֵמִים עוֹבְרִים.

אֲבָל הַיּוֹם אֲנִי נוֹשֵׁק פֶּלַח זָהֹב מִגּוּפֵךְ

מִיצֵי הֶהָדָר הוֹלְמִים בְּדָמֵךְ,

בָּרְחוֹבוֹת הוּמְרוּ סַפְסְלֵי הָעֵץ

בְּמַתֶּכֶת-מְחֹרֶרֶת-קָרָה

הַאִם בּוֹרוֹת הַמַּיִם יִמְלְאוּ בָּנוּ הַשָּׁנָה?

אָסוֹן מִתְעַמֵּר בְּגוּפֵנוּ,

הַזְּמַן מִתְעַבֵּר בְּגוּפֵנוּ,

אַל תֵּלְכִי,

הַיָּרֵחַ וְהַשֶּׁמֶשׁ נִפְגָּשִׁים.

כמו שהבטחתָ

הַרְבֵּה הִרְבֵּיתָ עִזְבוֹנִי וְעִצְּבוֹנִי

בְּדִיּוּק כְּמוֹ שֶׁהִבְטַחְתָּ

הַרְבֵּה הִרְבֵּיתָ, יֵשׁ יֹאמְרוּ הִפְרַזְתָּ

אֲנִי כְּבָר עַל גְּחוֹנִי

וְאֶל אִישִׁי

תְּשׁוּקָתִי שֶׁיִּמְשֹׁל

גַּם בּוֹ הָעֶצֶב

שֶׁבִּי

אִלמלא האהבה

מֶה הָיִינוּ לוּלֵא הָאַהֲבָה?

גַּם זְכוּכִית שְׁקוּפָה הִיא אַלְפֵי גַּרְגִּירֵי חוֹל קְטַנִּים,

מוֹצָאָהּ מֵרוּחוֹת הַשָּׁמַיִם,

מִמִּדְבָּרִיּוֹת עֲמֻקִּים, מִיַּמִּים כֵּהִים.

עַכְשָׁו קַל לִשְׁכֹּחַ שֶׁאָנוּ עֲשׂוּיִים טְלָאִים טְלָאִים,

לְהַאֲמִין לַלְּבוּשׁ

שֶׁאָנוּ כֹּה עֲמֵלִים לְהַסְתִּיר בּוֹ

אֶת מוֹצָא הַנֶּפֶשׁ שֶׁנִּקְרְעָה

מִן הַשָּׁמַיִם הַמִּדְבָּרִיּוֹת וְהַיַּמִּים.

פיוס

וּכְשֶׁיֵּרֵד עָלֵינוּ עֶרֶב

נֹאחַז זוֹ בָּזֶה כִּפְלִיטִים רוֹעֲדִים

וְנִמְשֹׁךְ שִׁבְעָה רְקִיעִים אֲדֻמִּים

לְכַסּוֹת בָּם יָם אֶחָד,

שֶׁיֵּחַם.

בֵּין כְּתֵפִי לְרֹאשִׁי

אֲנִי מַשְׁקִיעָה שֶׁמֶשׁ

וּמְלַטֶּפֶת

תצפית מִצּוֹק העִתים של הגוף

3.

שָׁד אֶחָד נָפוּל יוֹתֵר מֵהָאַחֵר,

וְתָמִיד יֵשׁ עוֹד בֶּטֶן לְגַלּוֹת,

אַל תַּדְלִיק אֶת הָאוֹר.

נַשֵּׁק אוֹתִי בִּסְבַךְ

הַיָּדַיִם-רַגְלַיִם-לֵב שֶׁאֲנִי

לַטֵּף אֶת עָרְפִּי הַקָּשֶׁה

לְחַשׁ לְעַצְמוֹת הַבְּרִיחַ

פִּתְחִילִי

אַל תִּשְׁלַח יָדְךָ אֶל הַנַּעֲרָה שֶׁהָיִיתִי, אַל

תַּעַשׂ לָהּ מְאוּמָה

הַגּוּף יִתְרַצֶּה מֵאֵלָיו וְיִצְחַק

מְשֻׁחְרָר מִכִּלְאוֹ,

סִימָנֵי מְתִיחָה כְּאֹדֶם יַלְבִּינוּ

שְׁרִירֵי טַבַּעַת יִתְהַדְּקוּ

עַל אֶצְבָּעֲךָ

עַכְשָׁו, הַדְלֵק אֶת הָאוֹר.